***Τι σημαίνει η φράση «ο άνθρωπος δημιουργήθηκε κατ’ εικόνα καί καθ’ ὁμοίωσιν του Θεού»;***

* ***κατ’ εικόνα***

Ο άνθρωπος πλάστηκε σύμφωνα με την εικόνα του Θεού και με προοπτική να μοιάσει τον Θεό. Το στοιχείο της εικόνας του Θεού στον άνθρωπο είναι το λογικό, η συνείδηση και η ελεύθερη βούληση (αυτεξούσιο). Σύμφωνα με τη διήγηση της Γένεσης είμαστε τα μόνα πλάσματα που μπορούμε να συνειδητοποιούμε τη σημασία της ζωής, να επιλέγουμε ελεύθερα, να καταλαβαίνουμε ότι ο πραγματικός προορισμός του ανθρώπου είναι να μοιάσει με το Θεό όσο γίνεται περισσότερο.

* ***καθ’ ὁμοίωσιν***

Την «ομοίωση» με το Θεό πραγματοποιεί ο άνθρωπος με τη σωστή χρήση της ελεύθερης βούλησης. Όπως τονίζει ο άγιος Γρηγόριος Νύσσης, *«το κατ’ εικόνα το έχουμε από την κτίση μας, ενώ το καθ’ ομοίωση το κατορθώνουμε με τη θέλησή μας».* Μέσα από τη λατρεία της Εκκλησίας, με την προσευχή, με τη συμμετοχή στα Μυστήρια της Εκκλησίας ο Θεός εισέρχεται στη ζωή του ανθρώπου και την αγιάζει. Έτσι οδηγείται ο πιστός στη θέωση. Θέωση σημαίνει ότι ο άνθρωπος γίνεται θεός κατά χάρη. Γίνεται άγιος. Οι άγιοι με τον αγώνα τους παραμέρισαν το εγώ τους, ώστε να φανερωθεί μέσα τους η χάρη του Θεού. Στα πρόσωπα των αγίων, βλέπουμε τον αληθινό άνθρωπο, εκείνον που έπλασε ο Θεός με προοπτική τη θέωση *(τό καθ’ ὁμοίωσιν)*. Ο άγιος αποδέχεται πλήρως το συνάνθρωπό του και αγκαλιάζει ολόκληρη τη δημιουργία. Για την Εκκλησία, η δημιουργία σχέσης με το Θεό σημαίνει για τον άνθρωπο δυνατότητα να γίνει μέτοχος μιας ζωής δίχως λήξη. Αυτό που προσδοκά η Εκκλησία δεν είναι απλώς η αιώνια ύπαρξη της ψυχής μετά τον βιολογικό θάνατο, αλλά η ανάσταση ολόκληρου του ανθρώπου (ψυχή και σώμα) και η τελική κατάργηση της φθοράς και του θανάτου στον άνθρωπο και σ’ ολόκληρη την κτίση.

***Τι ονομάζουμε πτώση ή προπατορικό αμάρτημα;***

Οι άνθρωποι αποφασίζουν, εγωιστικά, να ζήσουν στηριγμένοι αποκλειστικά στις δικές τους δυνάμεις, αυτονομημένοι, μακριά από την αγάπη του Θεού που χαρίζει τη ζωή. Μόνος του ο άνθρωπος έκοψε τους δεσμούς του με το Θεό. Πίστεψε ότι αυτόνομα, χωρίς το Θεό, μπορούσε να φτάσει στη θέωση. Η απολυτοποίηση του εγώ επέφερε την αλλοτρίωση του ανθρώπου. Όμως μια τέτοια άρνηση της θεϊκής αγάπης επηρεάζει και όλες τις άλλες σχέσεις του. Οι σχέσεις των ανθρώπων διαταράσσονται. Διαταράσσονται επίσης οι σχέσεις τους με τη φύση. Η απομάκρυνση του ανθρώπου από το Θεό έφερε κάθε είδος κακού. Ο άνθρωπος έφθασε στην αποθέωση του ατομισμού. Προπάντων υποδουλώθηκε στη φθορά και στο θάνατο.

***Το σχέδιο της θείας οικονομίας***

Ο Θεός είδε με φιλανθρωπία την πτώση του ανθρώπου και θέλησε να τον σώσει από τη φθορά και το θάνατο. Ο Θεός «οικονόμησε», δηλαδή σχεδίασε τη σωτηρία του ανθρώπου. Το σχέδιο αυτό του Θεού λέγεται «θεία οικονομία». Για την πραγματοποίησή του απαραίτητη προϋπόθεση είναι η ελεύθερη συνεργασία των ανθρώπων. Η ζωή του Χριστού, τα θαύματα, η διδασκαλία, το Πάθος και η Ανάστασή Του σώζουν τον άνθρωπο. Ο Χριστός ζητά από μας έμπρακτη μετάνοια. Η Εκκλησία που ίδρυσε ο Κύριος συνεχίζει το σωτήριο έργο του. Με τα Μυστήριά της και μάλιστα με τη Θεία Ευχαριστία προγευόμαστε τη Βασιλεία του Θεού, που θα απολαύσουν οι πιστοί μετά την ανάσταση των νεκρών.

***Τι ονομάζουμε μετάνοια στην εκκλησιαστική γλώσσα;***

Η αληθινή μετάνοια δεν είναι απλή μεταμέλεια. Βιώνοντας το λάθος μας, αποφασίζουμε να αλλάξουμε τρόπο σκέψης και ζωής, δηλαδή μετανοούμε και ζητούμε συγχώρηση. Την επισφράγιση της συγχώρησης δίνει το Μυστήριο της Εξομολόγησης. Η μετάνοια μας συμφιλιώνει με τον εαυτό μας και τους συνανθρώπους μας. Όταν ο άνθρωπος αγωνίζεται με ταπείνωση έχει τη δυνατότητα να αγιάσει.